喜天游二十一兄至亳社時同叔夏十六兄作
作者：曾幾
朝代：宋

paragraphs: 登高望南都，雉堞疑可數。
城中人不見，百里等燕楚。
我無簡書畏，自笑誰縛汝。
東風送兄來，下馬逼三鼔。
迎門閙兒童，羅拜欣欲舞。
花枝應亦喜，紅幞已微吐。
聊爲文字飲，一洗别離苦。
别離何足云，千載成仰俯。
要知靜中趣，回視今孰愈。
焚香默自照，下此一轉語。
鈴閣老師兄，當爲君去取。